Homo rudolfensis

***Homo rudolfensis*** (ili *Australopithecus rudolfensis*) je izumrla vrsta iz tribusa Hominini od koje je otkriveno vrlo malo fosilnih ostataka. Prve je ostatke otkrio Bernard Ngeneo, član istraživačkog tima predvođenog paleoantropologom Richardom Leakeyem i zoologinjom Meave Leakey 1972. godine, na lokalitetu Koobi Fora istočno od Rudolfovog jezera (danas jezero Turkana) u Keniji.

Dvojno ime *Pithecanthropus rudolfensis* je na temelju fosilne lubanje KNM ER 1470 prvi put predložio Valerij Pavlovič Aleksejev 1978. godine, kojeg je kasnije (1986.) promijenio u *Homo rudolfensis*. . Još je uvijek otvorena diskusija jesu li ovi fosilni ostaci dovljan dokaz za definiranje odvojene vrste, i da li ova vrsta pripada rodu *[[Homo (rod)|Homo]]* ili rodu *[[Australopithecus]]*.

Dana 8. kolovoza 2012., istraživački je tim predvođen zoologinjom Meave Leakey objavio otkriće fosilnih kostiju lica i dviju donjih čeljusti koje pripadaju *Homo rudolfensisu*.

## KNM-ER 1470

Fosil KNM-ER 1470 je dugo bio u središtu diskusije glede imenovanja i klasifikacije ove vrste. Ova je lubanja u početku netočno datirana na tri milijuna godina starosti, što bi je vremenski pozicioniralo prije vrste *[[Homo habilis]]*. Od tada je procjena starosti revidirana na 1,9 milijun godina, stoga je ova vrsta živjela u isto vrijeme kao i *Homo habilis*. No, razlike u građi lubanje su previše izražene da bi ga se moglo klasificirati kao varijantu *Homo habilisa*, te se stoga zaključilo da se radi o različitoj vrsti koja je živjela istovremeno s *Homo habilisom*. Još je nejasno je li *Homo rudolfensis* izravni predak kasnijih vrsta roda *[[Homo (rod)|Homo]]* ili je to*Homo habilis* , ili je neka treća, još neotkrivena vrsta.

U ožujku 2007., skupina stručnjaka predvođena Timothyjem Bromageom, antropolgom Njujorškog sveučilišta, je rekonstruirala lubanju KNM-ER 1470. Nova je rekonstrukcija dala prilično ahraični (majmunski) izgled *Homo rudolfensisu* (moguće i radi pretjerane rotacije lubanje), a volumen lubanje smanjen je s 752&nbsp;cm³ na 526&nbsp;cm³, iako je taj podatak postao predmetom kontroverzije. Bromage je kasnije izjavio da se rekonstrukcija njegovog tima temeljila na znanju iz evolucijske biologije nepoznatom u doba otkrića lubanje, kao i na kasnijem znanju o preciznom odnosu između dimenzija očiju, ušiju i ustiju kod sisavaca. U svojoj novijoj publikaciji 2008. godine, Bromage je revidirao kapacitet lubanje sa 752&nbsp;cm³ na 700&nbsp;cm³.

## Otkriće iz 2012.
U kolovozu 2012., istraživački tim prdvođen Meave Leakey objavio je znanstveni članak *[[Nature]]* u kojem opisuje otkriće tri nova fosila *Homo rudolfensisa* u sjevernoj Keniji: dvije donje čeljusti s očuvanim zubima i kosti lica. Kosti lica (fosil KNM-ER 62000) pripadaju mladoj jedinki, ali imaju mnoge zajedničke značajke s KNM-ER 1470, sugerirajući pripadnost *Homo rudolfensisu*, a ne češćem fosilu onog perioda *Homo Habilisu*. Član tima Fred Spoor je opisao lice kao "nevjerojatno plosnato", s ravnom linijom od očne duplje do očnjaka. Donje čeljusti, koje se dobro podudararaju s KNM-ER 1470 i KNM-ER 62000, su kraće i više pravokutne u odnosu na primjerke *Homo habilisa*.

Ovi su fosili datirani na oko 2 milijuna godina starosti, stoga su živjeli istovremeno s *Homo habilisom*. Prema zaključcima Meave Leakey i suradnika, "novootkriveni fosili potvrđuju prisutnost dviju istovremenih ranih vrsta roda *Homo* (*habilis* i *rudolfensis*), osim samog *[[Homo erectus]]a*, u ranom pleistocenu u istočnoj Africi". Lee Rogers Berger, je međutim, nazvao ovaj argument "slabim", i predložio da se pronađeni ostaci usporede s ostalim mogućim vrstama, kao *[[Australopithecus africanus|Australopithecusom africanusom]]* i *[[Australopithecus sediba|Australopithecusom sedibaom]]*. Tim White iz Kalifornijskog sveučilišta je također doveo u pitanje značaj otkrića, postavljajući pitanje: "Kako mogu stručnjaci iz ovog područja očekivati da budu u mogućnosti precizno identificirati fosilnu vrstu na temelju samo nekoliko zubiju, čeljusti, i donjeg dijela kosti lica s obzirom da znamo da postoji velika varijacija izmešu pojedinih jedinki svake živuće vrste?" Leakey mu je replicirala: "Izazivam Tima Whitea da pronađe bilo kojeg živućeg primata čija je varijacija među jedinkama isto tako velika kao između novootkrivenih fosila i KNM-ER 1802". KNM-ER 1802 je fosil donje čeljusti za kojeg se smatra da pripada *Homo rudolfensisu*.

## Povezano
* Evolucija čovjeka

## Bibliografija

## Vanjske veze
* Homo rudolfensis na Archaeology Info , pristupljeno 28. travnja 2014.
* Lubanja KNM-ER 1470 na Talk Origins, pristupljeno 28. travnja 2014.
* Homo rudolfensis na programu Human Origins Instituta Smithsonian. Pristupljeno, 28. travnja 2014.